༄༅།།སེམས་མཆོག་ཡིད་བཞིན་ནོར་བུའི་སྙིང་པོ་ཅན།།དཔག་ཡས་རྒྱལ་སྲས་སྤྱོད་པའི་རྒྱ་མཚོ་ཆེར།།མཁས་གྲུབ་གདེངས་ཅན་སྟོང་གིས་རྩེན་པ་ལ།།བཀའ་གདམས་པར་གྲགས་གྲུབ་མཐའི་བྱུང་བ་གླེང་།།བཀའ་གདམས་པའི་གྲུབ་མཐའ་བྱུང་ཚུལ་མདོ་ཙམ་ཞིག་བཤད་པ་ལ་གསུམ།ཇོ་བོ་ཆེན་པོའི་བཀའ་དྲིན་ལས་བཀའ་གདམས་ཀྱི་ལུགས་སྲོལ་བྱུང་ཚུལ།དེ་ལ་བརྟེན་ནས་བསྟན་པ་དང་བསྟན་འཛིན་གཞན་བྱུང་ཚུལ།བཀའ་གདམས་ཀྱི་བསྟན་པའི་སྤྱི་བཤད་པའོ།།༡ཇོ་བོའི་བཀའ་དྲིན་ལས་བཀའ་གདམས་ཀྱི་ལུགས་སྲོལ་བྱུང་ཚུལ།དེ་ཡང་བླ་མ་གོང་མ་རྣམས་བཀའ་གདམས་པ་ཞེས་པའི་སྒྲ་བཤད་ལ་མི་འདྲ་བ་འགའ་གསུངས་ཀྱང་།རྗེ་རིན་པོ་ཆེས་སྤྱན་སྔ་རིན་ཆེན་འཕེལ་ལ་བཀའ་གདམས་ཞེས་བྱ་བའི་དོན་དེ་ཅི་ཡིན་ཞེས་གསུངས་པས།སྤྱན་སྔས་རྒྱལ་བའི་བཀའ་ལས་ཡི་གེ་ན་གཅིག་ཀྱང་བཞག་ཏུ་མེད་པར་གདམས་ངག་ཏུ་གོ་བ་ལ་ཟེར་བ་ཡིན་ཞུས་པས།དེ་ཡིན་དེ་ཡིན་ཞེས་མཉེས་པ་ཆེ་བ་མཛད།ཆོས་གྲྭར་ཕེབས་ནས་དགེ་བའི་བཤེས་གཉེན་རིན་ཆེན་འཕེལ་གྱིས་ཁོ་བོ་ལ་དམ་ཆོས་ཀྱི་སྐྱེས་ཆེན་པོ་ཁྱེར་བྱུང་།ཁོང་དེ་སྐད་ཟེར་ཏེ།དེ་ཤིན་ཏུ་ཡིན་པ་འདུག་ཅེས་གསུངས།དེས་ན་སངས་རྒྱས་ཀྱི་བཀའ་སྡེ་སྣོད་གསུམ་གྱི་དོན་ཐམས་ཅད་མ་ལུས་པ་ཨ་ཏི་ཤའི་གདམས་པ་སྐྱེས་བུ་གསུམ་གྱི་ལམ་རིམ་དུ་བསྡུས་ནས་ཉམས་སུ་ལེན་པས་ན་བཀའ་གདམས་པ་ཞེས་བྱ་སྟེ།འབྲོམ་གྱི་ཞལ་ནས།ངོ་མཚར་བཀའ་ནི་སྡེ་སྣོད་གསུམ་ཡིན་ཏེ།།གདམས་པ་སྐྱེས་བུ་གསུམ་གྱིས་མཛེས་པ་ཡི།།བཀའ་གདམས་རིན་ཆེན་གསེར་གྱི་ཕྲེང་བ་ལ།།འགྲོ་བ་གང་གིས་བགྲངས་ཀྱང་དོན་ཡོད་འགྱུར།།ཞེས་སོགས་གསུངས་པ་ལྟར་རོ།།